SK Úradný vestník Európskej únie L 41/26

ROZHODNUTIE DOZORNÉHO ORGÁNU EZVO

č. 167/08/COL

z 12. marca 2008

o údajnej protiprávnej štátnej pomoci poskytnutej podniku Troms Tre AS (Nórsko)

DOZORNÝ ORGÁN EZVO (1),

SO ZRETEĽOM na Dohodu o Európskom hospodárskom priestore (2), najmä na jej články 61 až 63 a jej protokoly 3 a 26,

SO ZRETEĽOM na Dohodu medzi štátmi EZVO o zriadení dozorného orgánu a súdneho dvora (3), a najmä na jej články 5 a 24,

keďže:

1. Postup

Listom z 20. júna 2005 bola dozornému orgánu EZVO doručená sťažnosť nórskej právnickej firmy Selmer (4) v mene nemenovaného klienta, ktorá sa týkala údajnej protiprávnej štátnej pomoci poskytnutej podniku Troms Tre AS (5), výrobcovi rôznych stavebných výrobkov z dreva. List bol doručený dozornému orgánu a zaregistrovaný 24. júna 2005 (vec č. 323812).

Listom z 1. júla 2005 dozorný orgán postúpil sťažnosť nórskym orgánom (vec č. 324515).

Nórske orgány odpovedali na tvrdenia obsiahnuté v sťažnosti listom z 20. septembra 2005 a vyhlásili, že namietaná kapitálová podpora nepredstavovala štátnu pomoc. List bol doručený dozornému orgánu a zaregistrovaný 21. septembra 2005 (vec č. 334843).

Listom z 21. novembra 2005 navrhovateľ oznámil dozornému orgánu, že dňa 10. novembra 2005 Troms Tre vyhlásil, že je v úpadku, a 11. novembra 2005 bol jeho majetok zverený do správy súdu. Navrhovateľ tvrdil, že vyhlásenie úpadku neovplyvnilo posúdenie predmetu sťažnosti, a svoju sťažnosť potvrdil. List bol doručený dozornému orgánu a zaregistrovaný 23. novembra 2005 (vec č. 351088).

Listom z 10. februára 2006 (vec č. 362331) zaslal dozorný orgán nórskym orgánom žiadosť o informácie, v ktorej žiadal o ďalšie údaje týkajúce sa majetku a časového priebehu konkurzného konania.

Nórske orgány odpovedali listom zo 17. marca 2006 a oznámili dozornému orgánu, že konkurzné konanie sa neukončí do konca roka 2006. List bol doručený dozornému orgánu a zaregistrovaný 20. marca 2006 (vec č. 367142).

Listom z 18. júla 2007 (vec č. 424054) zaslal dozorný orgán nórskym orgánom novú žiadosť o informácie, v ktorej žiadal o údaje týkajúce ukončenia konkurzného konania. Dozorný orgán ďalej žiadal o informácie o kupujúcom majetku podniku Troms Tre a prípadnom možnom refinancovaní podniku.

Listom z 20. augusta 2007 nórske orgány informovali dozorný orgán o výsledku konkurzného konania. List bol doručený dozornému orgánu a zaregistrovaný 20. augusta 2007 (vec č. 434867).

Listom zo 4. decembra 2007 navrhovateľ od svojej sťažnosti odstúpil, okrem iného na základe úpadku údajného príjemcu pomoci. List bol doručený dozornému orgánu a zaregistrovaný 6. decembra 2007 (vec č. 456318).

2. Príjemca údajnej pomoci

Troms Tre bol založený v roku 1972 pod názvom Troms Treforedling. V sťažnosti je tento podnik opísaný ako podnik pôsobiaci v oblasti výroby a predaja stavebných materiálov, najmä trieskových dosák na stavebné účely. Ročný obrat podniku bol vo výške 55 – 65 miliónov NOK (približne 6,9 – 8,1 milióna EUR).

Väčšinu akcií podniku vlastnili verejné orgány v rôznych úrovniach. Najväčším akcionárom bol krajský úrad Troms, ktorý vlastnil približne 40 % akcií podniku. Ostatnými akcionármi boli obecný úrad Sørreisa, štátny podnik Statskog SF, ďalej elektrárenský podnik Troms Kraft vlastnený krajským úradom Troms a dve organizácie súkromných vlastníkov lesov v oblasti, skogeierforening Nord BA a Troms Skogselskap.

Troms Tre vyhlásil 10. novembra 2005 úpadok. Činnosti podniku neprinášali žiadne zisky a podnik vyhlásil, že je platobne neschopný. Majetok podniku bol 11. novembra 2005 zverený do správy súdu.

Konkurzné konanie bolo ukončené a likvidácia podniku sa uskutočnila 28. marca 2007. Podľa záverečnej správy o konkurze majetok podniku, stroje a továreň boli predané v decembri 2006 jednej z troch strán, ktoré predložili ponuku v rámci konkurzného konania.

3. Opis údajnej štátnej pomoci

Podľa navrhovateľa bola štátna pomoc poskytnutá podniku Troms Tre vo forme zvýšenia základného imania podniku. Podľa informácií poskytnutých navrhovateľom boli v čase podania sťažnosti uskutočnené vklady akcií v hodnote približne 10 miliónov NOK. Väčšina investície bola uskutočnená verejnými investormi a podľa navrhovateľa nebola v súlade s trhovými podmienkami. Navrhovateľ ďalej tvrdil, že podnik plánoval v období 2006 – 2009 ďalšie zvýšenie akcií.

4. Posúdenie

Príjemca údajnej pomoci, Troms Tre, zanikol a jeho majetok bol predaný v rámci konkurzného konania. Konkurzné konanie bolo zavŕšené v roku 2007. Podľa informácií dostupných dozornému orgánu bol navyše majetok predaný v rámci otvoreného ponukového konania uskutočneného súdom v súlade s nórskymi právnymi predpismi o konkurznom konaní.

Podnik teda ukončil všetku svoju hospodársku činnosť. Za týchto podmienok by rozhodnutie dozorného orgánu o posúdení opatrení, ktoré sú predmetom tohto rozhodnutia, ako štátnej pomoci a o ich súlade s Dohodou o EHP nemalo žiadny praktický význam (6).

V dôsledku toho, že majetok Troms Tre bol predaný v rámci otvoreného ponukového konania, sa dozorný orgán navyše domnieva, že štátna pomoc, ak by podniku Troms Tre bola poskytnutá, už nemá žiadny škodlivý účinok a neobohatila kupujúceho majetku podniku (7). Vrátenie štátnej pomoci poskytnutej podniku Troms Tre by teda nebolo možné (8).

Dozorný orgán napokon berie na vedomie list navrhovateľa zo 4. decembra 2007 (vec č. 456318), ktorým navrhovateľ od svojej sťažnosti odstúpil.

Za týchto okolností sa dozorný orgán domnieva, že rozhodnutie o posúdení opatrení, proti ktorým bola sťažnosť namierená, ako štátnej pomoci a o ich súlade s Dohodou o EHP by nemalo žiadny praktický význam. V dôsledku tohto nemá pokračovanie v konaní podľa časti II protokolu 3 k Dohode o dozore a súde v súvislosti s týmito opatreniami žiadny význam.

5. Záver

Na základe uvedených dôvodov je dozorný orgán presvedčený, že konanie proti Troms Tre nemá žiadny význam,

PRIJAL TOTO ROZHODNUTIE:

Článok 1

Konanie začaté podľa článku 10 časti II protokolu 3 k Dohode o dozore a súde o údajnej protiprávnej štátnej pomoci poskytnutej podniku Troms Tre AS je týmto ukončené.

Článok 2

Toto rozhodnutie je určené Nórskemu kráľovstvu.

Článok 3

Iba anglické znenie je autentické.

V Bruseli 12. marca 2008 Za Dozorný orgán EZVO Per SANDERUD predseda Kurt JAEGER člen kolégia

(1) Ďalej len „dozorný orgán“.

(2) Ďalej len „Dohoda o EHP“.

(3) Ďalej len „Dohoda o dozore a súde“.

(4) Ďalej len „navrhovateľ“.

(5) Ďalej len „Troms Tre“.

(6) Rozhodnutie Komisie z 25. septembra 2007 o opatreniach štátnej pomoci uskutočnených Španielskom v prospech IZAR, vec C-47/2003, zatiaľ neuverejnené, a rozhodnutie Komisie z 9. novembra 2005 o opatrení zavedenom vo Francúzsku v prospech Mines de potasse d’Alsace, vec C-53/2000, Ú. v. EÚ L 86, 24.3.2006, s. 20.

(7) Pozri napr. vec C-390/98 H.J. Banks & Co. Ltd/The Coal Authority and Secretary of State for trade and Industry [2001] Zb. s. I-6117, bod 77, a vec C-277/00 Nemecko/Komisia [2004] Zb. s. I-3925, bod 80.

(8) Rozhodnutie Komisie z 25. septembra 2007 o opatreniach štátnej pomoci uskutočnených Španielskom v prospech IZAR, vec C-47/2003, zatiaľ neuverejnené v úradnom vestníku, a rozhodnutie Komisie z 9. novembra 2005 o opatrení zavedenom vo Francúzsku v prospech Mines de potasse d’Alsace, vec C-53/2000, Ú. v. EÚ L 86, 24.3.2006, s. 20.